Højesteret finder ikke grundlag for at nedsætte de idømte tillægsbøder. Landsrettens dom stadfæstes
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Strafferetlige sanktioner og andre foranstaltninger;
Told, skat og moms;

/

 

Tillægsbøder skulle ikke fordeles mellem de dømte

Dom afsagt den 8. juni 2023

Sag 11/2023

Anklagemyndigheden   
mod
Tiltalte 3
og
Tiltalte 6

Tillægsbøder for moms- og skattesvig skulle ikke fordeles forholdsmæssigt
mellem de dømte  

Tiltalte 3 og Tiltalte 6 var i landsretten dømt for en række forhold vedrørende
moms- og skattesvig af særlig grov karakter. Forholdene blev begået delvis i
forening med hinanden og delvis i forening med andre. Tiltalte 3 blev fundet
skyldig i moms- og skattesvig for i alt 5.589.420 kr. Han blev straffet med fængsel i
1 år og 6 måneder, hvoraf 1 år og 2 måneder blev gjort betinget, og idømt en
tillægsbøde på 5.575.000 kr. Tiltalte 6 blev fundet skyldig i moms- og skattesvig for
i alt 4.607.971 kr. Han blev straffet med fængsel i 1 år og 3 måneder, hvoraf 1 år
blev gjort betinget, og idømt en tillægsbøde på 4.600.000 kr.

Sagen angik alene udmålingen af de idømte tillægsbøder, idet Højesteret skulle tage
stilling til, om de tiltalte hver især skulle idømmes en tillægsbøde svarende til det
unddragne beløb, eller om en tillægsbøde svarende til det unddragne beløb skulle
fordeles forholdsmæssigt mellem de dømte.   

Højesteret udtalte, at tillægsbøder inden for skatte- og afgiftsområdet har et
straffemæssigt formål og pålægges uden hensyn til, om der er opnået en berigelse,
og uanset, om der allerede er sket efterbetaling af den unddragne skat.   

Der var derfor ikke er grundlag for at nedsætte tillægsbøderne i sagen alene fordi
flere personer havde deltaget i skatte- og afgiftsunddragelsen.

Landsretten var nået til samme resultat.   

 



/